
	[bookmark: nev]SCHÄFFER ANETT
Angoltanár, magyartanár
MA, 3. félév
Miskolci Egyetem
Bölcsészettudományi Kar
	






Témavezető:
	Dr. Somogyi Gyula
egyetemi adjunktus, ME BTK




A lehetőségek korlátozottsága: Muriel Spark The Prime of Miss Jean Brodie c. regénye és Mike Newell Mona Lisa mosolya c. filmjének összehasonlítása

Muriel Spark 1961-ben megjelent The Prime of Miss Jean Brodie c. regénye, mely nagyrészt az 1930-as és 40-es évek Skóciájában játszódik egy magániskolában, nagyon sok hasonlóságot mutat a 2003-as Mike Newell által rendezett Mona Lisa mosolya c. filmmel, mely az 1950-es évek Amerikájának felső-középosztálybeli világát mutatja be a Wellesley Főiskolára fókuszálva. Úgy vélem, érdemes tüzetesen megvizsgálni e két mű viszonyát, hiszen az időbeli és helyszínbeli, illetve műfajbeli eltérések ellenére a két mű fő témái nagyon hasonlóak.
Ezek a témák véleményem szerint: a politika (megjelenése az oktatásban), a háború hatásai, a szerelem és a szexualitás, a művészet, a lojalitás és az árulás, a tanár és az iskola közötti konfliktus, a tanár-diák kapcsolat jelentősége és mindezeket átfonja a szabad választás lehetőségének kérdései. Úgy tűnik számomra, hogy a regény és a film ugyanazt a kérdéskört járja körül: Mennyire korlátozottak a lehetőségeink? Van esélyünk kitörni a kultúra, a család, az iskola, a tanáraink és saját magunk által előre meghatározott útról?
Dolgozatom első részében a film és a regény címét, narrációs technikáját, felépítését vizsgálom, majd áttérek a művek fontosabb tanár- és diákszereplőinek elemzésére és összehasonlítására, ehhez kapcsolódóan szólok a tanár-diák kapcsolat jelentőségéről és a tanár és az iskola közötti konfliktusról, míg a továbbiakban a már említett témák megjelenését vizsgálom a két műben. 



